google/wiki40b huggingface dataset:
גמל

מבנה גוף הגמל

גוף הגמל מותאם לתנאי המדבר ברגליו הגבוהות ובפרווה המכסה אותו. הרגליים הגבוהות של הגמל מרחיקות אותו מן הקרקע הלוהטת בימי הקיץ החמים. לעיתים ישנו הבדל של 20°C בין טמפרטורת הקרקע לטמפרטורת האוויר בגובה של מטר מעל הקרקע. בין שערות פרוותו של הגמל כלוא אוויר המשמש כחומר מבודד, וכך הפרווה מקטינה את מעבר החום בין הסביבה החמה לגוף הגמל ובעצם מבודדת את גופו של הגמל מחום הסביבה. תכונות אלו עוזרות לגמל לשמור על גופו מפני התחממות יתר, וכך מקטינות את הצורך בהפרשת זיעה, מסיבה זו הן גם מביאות לחיסכון של מים בגופו של הגמל. בגוף הגמל ישנה דבשת בה הוא אוגר שומן, המהווה בידוד מפני החום ומפני הקור. מפני החום מכיוון שהוא שכבה עבה שמבודדת בין הגמל לאוויר ומפני הקור מכיוון שכמות הוורידים והעורקים קטנה שם והוא אינו מאבד חום דרך הדבשת.
גובהו של הגמל כשני מטרים או יותר, ואורכו כשלושה מטרים מהפה עד לזנב. צווארו הארוך מאפשר לו לסרוק את המדבר למרחקים גדולים ולמצוא מים.

התאמה לתנאי המדבר

הגמל פעיל בדרך כלל בשעות הבוקר ולפנות ערב, כאשר האוויר קריר. בשעות החמות של היום הגמל רובץ בצל או נח בעמידה.
כאשר קיים מחסור במים בגוף הגמל, הוא מפריש שתן מרוכז, המכיל כמויות קטנות של מים, מה שמצמצם את פליטת המים מגופו (בדומה לאדם ובעלי חיים נוספים). הגמל מסוגל להחזיק מעמד במשך שבועיים בלי לשתות ובלי שייגרם נזק לגופו. כאשר הוא מגיע למקור מים הוא שותה כמויות גדולות של מים, וכך משלים במהירות את המים החסרים בגופו ומגיע למאזן מים תקין.
לגמל ישנה התאמה מיוחדת לתנאי המדבר גם בדם: לתאי הדם האדומים יש צורה סגלגלה (בניגוד לשאר היונקים, שאצלם היא עגולה יותר). תכונה זו של תאי הדם מעניקה להם יכולת זרימה "חלקה" גם במצבי עקה ויובש של הגוף. תאי הדם האדומים של הגמל גם עמידים יותר מתאי הדם של שאר היונקים בכך שהם מסוגלים לשרוד בתנאי לחצים אוסמוטיים קיצוניים (ממצב של חוסר נוזלים בגוף, ועד לרוויה גבוהה כאשר זה שותה כמויות גדולות של מים).
לגמל יש ריסים ארוכים להגנה מפני סופות חול ורגליים ארוכות עם שתי ברכים המגנות מהחול החם של המדבר.
נוסף למבנה הגוף ולדרכי ההתנהגות גם התהליכים הפנימיים בגופו של הגמל מותאמים לחיים במדבר. לדוגמה, שינויים בטמפרטורת הגוף. טמפרטורת הגוף של הגמל היא בסביבות 39 מעלות צלזיוס, כמו של רוב היונקים, אך ייחודו של הגמל הוא בכך שטמפרטורת גופו יכולה לעלות ולרדת בכמה מעלות מבלי שייגרם נזק לגופו. לפעמים ביום חם, או בזמן פעילות גופנית מאומצת של הגמל, טמפרטורת גופו עולה עד ל-42 מעלות צלזיוס, ובלילה קר היא יורדת עד 36 מעלות.
בניגוד לגמל החד-דבשתי, הגמל הדו-דבשתי מותאם גם לחיים במקומות קרים, כמו מדבריות מרכז אסיה בעת החורף. הגמל הדו-דבשתי יכול לשרוד בטמפרטורות נמוכות ויכול לאכול קילוגרמים רבים של שלג.

רבייה

הנאקה ממליטה בֶּכֶר אחרי היריון של כשנה ויכולה להיכנס להיריון נוסף כעבור שנה מההמלטה הקודמת (כלומר טווח הזמן המינימלי בין שתי המלטות של אותה נאקה הוא שנתיים). רוב ההריונות הם של בכר אחד בלבד.
נזיאה בידואן

ביוגרפיה

בידואן נולדה ברבאט.
באליפות העולם שנערכה בטוקיו, יפן בשנת 1991 סיימה בידואן במקום 16 בריצת 400 מטר משוכות בתוצאה של 56.62 שניות. בשלב המוקדמות היא קבעה תוצאה של 56.35 שניות.
באולימפיאדת ברצלונה (1992) סיימה בידואן במקום 11 בריצת 400 מטר משוכות בתוצאה של 55.08 שניות.

אלופת עולם

באליפות העולם שנערכה באתונה, יוון בשנת 1997 זכתה בידואן במדליית זהב בריצת 400 מטר משוכות בתוצאה של 52.97 שניות, דון המינגס מג'מייקה (53.09 שניות) וקים באטן מארצות הברית (53.52 שניות).
באליפות העולם שנערכה בסביליה, ספרד בשנת 1999 זכתה בידואן במדליית כסף בריצת 400 מטר משוכות בשיא אפריקה חדש של 52.90 שניות, במאית השנייה בלבד אחרי דיימי פרניה מקובה (52.89 שניות) ולפני דון המינגס (53.16 שניות) ולא הצליחה להגן על תוארה.

מדליית ארד אולימפית

באולימפיאדת סידני (2000) זכתה בידואן במדליית ארד בריצת 400 מטר משוכות בתוצאה של 53.57 שניות, אחרי אירינה פריבלובה מרוסיה (53.02 שניות) ודיון המינגס (53.45 שניות).
באליפות העולם שנערכה באדמונטון, קנדה בשנת 2001 זכתה בידואן בפעם השנייה במדליית זהב בריצת 400 מטר משוכות בתוצאה של 53.34 שניות, יוליה פצ'ונקינה מרוסיה (54.27 שניות) ודיימי פרניה (54.51 שניות). 
באולימפיאדת אתונה (2004) סיימה בידואן במקום 18 בריצת 400 מטר משוכות בתוצאה של 55.69 שניות.
בידואן נשואה לעבד אל עזיז סאהיר, אתלט שהשתתף בשתי אולימפיאדות (סיאול 1988 ובאטלנטה 1996) וסיים במקום שישי באליפות העולם באתלטיקה (טוקיו 1991) בריצת 3000 מטר מכשולים.
דורה ברשוני

חייה

אביה של ברשוני היה פקיד, אמה הייתה אחותו של וילמוש ואז'וני. דורה בחרה את מקצוע המשחק למרות התנגדות הוריה. לאחר שסיימה את לימודיה באקדמיה למוזיקה ע"ש פרנץ ליסט בשנת 1910, התקבלה לבית האופרה של בודפשט לניסיון. היא קיבלה מלגה בינואר 1911, וזכתה בחברות קבועה מעונת 13–1912. תפקידה הראשון בו התבלטה היה בכרמן של ג'ורג' ביזה בתחילת 1916. היא הופיעה ביותר ממאה מופעים בשנה, וזכתה בתואר "חברה לעד", אך הודחה בשנת 1939 מחברותה באופרה בגלל החוק היהודי השני, ויכלה להופיע רק במסגרת אומיקה - ההתאחדות הלאומית היהודית-הונגרית לחינוך היא שבה לבמת האופרה בשנת 1945, שרה במשך שתי עונות עד פרישתה.
סנונית (עמותה)

עמותת סנונית מקדמת את החינוך המתוקשב בישראל באמצעות שילוב מיטבי של הטכנולוגיה בתהליכי הוראה, למידה והערכה ומתמחה בפיתוח מוצרי תוכן חינוכי מתוקשב למערכת החינוך ולשעות הפנאי. סנונית שואפת לרתום את הפוטנציאל החינוכי המשמעותי שיש בטכנולוגיה בכדי להשפיע באופן מהותי על תהליכי הלמידה במאה ה-21. במטרה ליצור תהליך למידה משמעותי, מהנה וחדשני, שמותאם לצרכיו של הלומד, למטרותיו וליכולותיו. לעמותה מגוון פרויקטים שמגיעים לאלפי לומדים עצמאיים ולמסגרות החינוך השונות. 
העמותה ממוקמת בירושלים בקמפוס גבעת רם של האוניברסיטה העברית, ומעסיקה כ-40 עובדים נכון לשנת 2019, לרובם תארים מתקדמים במגוון מקצועות הלימוד והקריאייטיב. עמותת סנונית הוקמה בשנת 1994, כמיזם של האוניברסיטה העברית  על ידי פרופ' נאווה בן צבי ומר דודו רשתי, בימים בהם עולם האינטרנט היה בראשיתו. בקיץ 1999 הפכה סנונית לעמותה עצמאית ללא כוונות רווח, מיסודם של האוניברסיטה העברית בירושלים ומשפחת ניר ובברלי ברקת.  מנכ"לית העמותה החל משנת 2011 היא רויטל רובין.

מטרות ופעילות העמותה

עמותת סנונית היא ארגון המתמחה בתחום החינוך המתוקשב ושואף ליצור תנאים לצמיחה אישית וחברתית בחברה בישראל בעזרת העלאת רמת החינוך, צמצום הפער הדיגיטלי ומתן מענה פלורליסטי למגוון האוכלוסיות הלומדות בישראל. סנונית מממשת את ייעודה דרך בניית אתרים, אפליקציות ומשחקים חינוכיים מקוריים וחדשניים וניהולם. התכנים מותאמים לצורכי הלימוד ולתוכנית הלימודים בישראל. בפרויקטים השונים ניתן למצוא משחקים, יחידות לימוד, פלטפורמות דיגיטליות ליצירת תכנים, אמצעים להערכות חלופיות ופעילויות נוספות. יצירת התוכן המתוקשב מתבססת על תפיסה שמעצימה את התוכן על ידי הנגשתו ללומד בצורה חוויתית, בכל מקום ובכל זמן. קהל היעד העיקרי אליו פונה סנונית הוא ילדים בגיל בית הספר היסודי וחטיבת ביניים, מורים והורים. עמותת סנונית פועלת בפריסה ארצית מדרום הארץ ועד צפונה ומשרתת במהלך השנה מעל ל-2000 בתי ספר וכחצי מיליון משתמשים.

פרסים

עמותת סנונית זכתה בשנת 2011 לציון "טוב מאוד" לפי דירוג מידות המודד אפקטיביות של ארגונים ללא מטרות רווח בהגשמת ייעודים. 
העמותה בעלת תו תקן "מידת השקיפות" ושותפה לפרויקט "עיגול לטובה".
Boys (סרט)

תקציר העלילה

סיגר (גיגס בלום) הוא תלמיד תיכון בן 15, המתגורר יחד עם אביו האלמן תיאו (טון קאס), ואחיו אדי (ג'ונאס סמולדרס), אשר מתעמתים ביניהם בתדירות גבוהה, בעקבות מות אמו בתאונת דרכים קטלנית. יחד עם חברו הטוב ביותר סטף (סטיין טברן), סיגר מתקבל לנבחרת הריצה של מועדון הספורט המקומי. השניים, יחד עם שני תלמידים נוספים, טום (מיירון ווטס) ומארק (קו זאנגבליט), נבחרים לייצג את המועדון באליפות לאומית של מרוץ שליחים. על מנת לנצח, הארבעה חייבים להתאמן יחד באופן אינטנסיבי.
יום אחד, הארבעה מחליטים ללכת לשחות בנהר סמוך. לאחר שסטף וטום עוזבים, סיגר ומארק נשארים לשחות לבד. מארק מנשק את סיגר, שמיד לאחר מכן מנשק את מארק בחזרה. סיגר המבולבל מתעקש שהוא לא הומו וחוזר לביתו. למרות התקרית, השניים נשארים ידידים קרובים. כאשר סטף פוגש בנערה מקומית בשם קים (רייצ'ל ורדל) ומתחיל לצאת איתה, סיגר מרגיש לחץ חברתי לחזר אחר החברה הטובה ביותר שלה, ג'סיקה (לוטה שולץ), ולדכא את רגשותיו כלפי מארק.
באחד מסופי השבוע, צוות האתלטיקה נוסע ביחד למחנה אימונים. בלילה הראשון, סיגר מתגנב החוצה, ומארק הולך בעקבותיו. השניים רוכבים באופניים אל חוף הים, שם הם מבלים את שארית הלילה בנשיקות, ונחים זה בזרועות זה. כשהם חוזרים הביתה מהמחנה, סיגר, ג'סיקה, סטף, וקים יוצאים יחדיו לבלות ביריד. ביריד הם פוגשים את מארק, שמעוניין להצטרף אליהם. עם זאת, סיגר חושש כי האמת תצא לאור, והוא מנסה להתעלם ממארק. ג'סיקה מנשקת את סיגר, והשניים עוזבים את המקום, משאירים את מארק פגוע וחסר אונים.
מספר ימים לאחר מכן, סיגר מנסה לפצות עם מארק, ומציע לו ללכת לשחות יחד באותו ערב. עם זאת, באותו הערב תיאו ואדי מתעמתים זה עם זה, לאחר שתיאו מגלה שאדי פוטר מעבודתו כחודש לפני כן, וכי הוא מבלה ברכיבה על אופנועים עם חבריו. תיאו קושר את אופנועו של אדי עם שרשרת. סיגר יוצא לחפש אחר אדי, ולשכנע אותו לחזור הביתה. אדי מסרב, אך מציע לסיגר טרמפ במכוניתו. בדרכם, הם כמעט פוגעים במארק, בעודו רוכב על אופניו. מארק שואל את סיגר מדוע הוא לא הופיע לפגישה שקבעו, אך סיגר לא עונה לו ועוזב את המקום.
ביום של תחרות מרוץ השליחים, סיגר פונה אל מארק ומתנצל. מארק מאחל לסיגר בהצלחה עם העמדת הפנים שלו (ברומזו למערכת היחסים הרומנטית של סיגר עם ג'סיקה), והשניים בסופו של דבר לא מתפייסים. למרות זאת, הקבוצה מנצחת בתחרות. סיגר, אדי, תיאו וסטרף חוגגים יחד את הניצחון בארוחת ערב בבית המגורים של סיגר ומשפחתו. תיאו, שמבין שבנו אדי כבר איננו ילד קטן, מחזיר לו את האופנוע שלו והשניים מתפייסים. סטף מחמיא לסיגר על הביצוע שלו בתחרות, ופרט - על שיתוף הפעולה שלו עם מארק. בארוחת הערב, תיאו מבחין כי סיגר מתנהג בצורה יוצאת דופן, ושואל אותו אם הוא בסדר. סיגר עונה שלא, עולה על האופנוע של אדי, ועוזב את המקום.
בסצנת הסיום של הסרט, סיגר נוסע על הכביש באופנוע של אדי, כאשר מארק רוכב מאחוריו, מחבק אותו. השניים מחייכים זה לזה, ונראים מאושרים.

רקע

בתחילה, הסרט שודר ב-9 בפברואר 2014 כסרט טלוויזיה ב-NPO Zapp, ערוץ טלוויזיה הולנדי המיועד לילדים ובני-נוער. הסרט זכה להצלחה רבה כל כך, עד כדי כך שחברת ההפצה ABC Cinemien/ABC Distribution החלטיה בסופו של דבר להפיץ את הסרט גם בבתי הקולנוע בהולנד. ההפצה הייתה להצלחה רבה גם כן, והסרט נמכר להפצה במדינות רבות נוספות, בהן ארצות הברית, גרמניה, הממלכה המאוחדת, טאיוואן, פולין וצרפת.
כמו כן, הסרט הוקרן במספר פסטיבלי קולנוע ברחבי העולם, בין השאר בסיאטל, ונקובר, אטלנטה וסן פרנסיסקו.
לואיג'י איליקה

חייו

איליקה נולד בקסטל'ארקואטו. חייו האישיים שיקפו במקרים מסוימים את הלבריות שלו. הסיבה לכך, שהוא מצולם תמיד כשראשו מוטה מעט הצידה היא, שהוא איבד את אוזנו הימנית בדו-קרב על אישה. כאשר נוצרו סרטים אילמים שהתבססו על האופרות של איליקה, הופיע שמו באותיות גדולות על המודעות, משום שהמפיצים יכלו להבטיח רק את השימוש בסיפוריו, אבל לא את השמעת המוזיקה של המלחין הנכון. 
כמחזאי בעל איכות בלתי מבוטלת, הוא זכור כיום באמצעות אחד הפרסים הוותיקים ביותר באיטליה, "הפרס הבינלאומי על שם לואיג'י איליקה, שנוסד בשנת 1961 וניתן לזמרי אופרה בעלי שם עולמי, למנצחים, לבמאים ולכותבים בתחום האופרה. הפרס מחולק כיום מדי שנתיים לסירוגין עם התחרות הבינלאומית לבימת האופרה ע"ש איליקה, המציעה פרסים והזדמנויות הופעה ראשונות לזמרים צעירים.
מארק וסטון

ביוגרפיה

וסטון נולד כאינטרסקס (בעל איברי מין נקביים וזכריים), שגודלה כילדה, בשם מארי לואיז אדית' וסטון (Mary Louise Edith Weston).
באליפות בריטניה שנערכה בשנת 1925 זכה וסטון במדליית זהב בהדיפת כדור ברזל בשתי ידיים (3.63 ק"ג) בתוצאה של 17.69 מטר.
במשחקי העולם לנשים שנערכו בגטבורג, שוודיה באוגוסט 1926 סיים וסטון במקום שישי בהדיפת כדור ברזל בשתי ידיים (סיכום שתי תוצאות של הדיפת כדור ברזל, אחת ביד ימין והשנייה ביד שמאל) בתוצאה של 18.78 מטר.
באליפות בריטניה שנערכה בשנת 1928 זכה וסטון במדליית זהב בהדיפת כדור ברזל בשתי ידיים (3.63 ק"ג) בתוצאה של 18.89 מטר ובשנת 1929 הוא זכה ב-3 מדליות זהב, בהדיפת כדור ברזל בשתי ידיים (3.63 ק"ג) בתוצאה של 19.04 מטר, בזריקת דיסקוס בתוצאה של 30.50 מטר ובהטלת כידון בתוצאה של 25.91 מטר.
ביולי 1936 נישא וסטון לאלברט מתילדה בריי ונודלו להם 3 ילדים. הוא עבד כמעסה. בשנת 1942 אחיו הארי שבעברו היה מוכר כ"הילדה", סבל מדיכאון לאחר הניתוח להתאמה מגדרית ותלה את עצמו.
וסטון נפטר ב-1978.
נאוואטל

סקירה כללית

נאוואטל היא השפה הילידית המדוברת ביותר במקסיקו ובצפון אמריקה. בדומה לשאר השפות האמרינדיאניות, רוב דובריה הם דו-לשוניים השולטים גם בספרדית. בעבר, היו רוב הדוברים שהתגוררו מחוץ לעמק מקסיקו דו-לשוניים גם הם, ושלטו בשפתם המקומית בנוסף לנאוואטל. משערים כי זו הייתה שגורה גם בפי אבותיהם הקדמונים של האצטקים, כגון הטולטקים.

תפוצה גאוגרפית

מגוון של ניבים שונים של נאוואטל מדוברים כיום באזור המשתרע בין המדינות המקסיקניות דורנגו שבצפון וטבסקו שבדרום. ניב נוסף, שזכה לשם משלו ואשר קרוי פיפיל (Pipil), מדובר מדרום לאזור זה עד לאל סלוודור.

דקדוק

לנאוואטל סממנים דקדוקיים האופייניים לשפות רבות של ילידי אמריקה, כגון הרכבת מילים (אינקורפורציה); עם זאת, יש קווי דמיון דקדוקיים לא מועטים בין נאוואטל לעברית. מערכת זמנים דקדוקיים פשוטה יחסית, צורות סומך ונסמך (אם כי הפוכות בתפקידיהן: calli "בַּיִת" ו-ocelotl "יגואר" יוצרות ocelo-calli "בֵּית הַיגואר"), כינויי שייכות פשוטים המוצמדים למילה (אם כי בראשיתה ולא בסופה כמו בעברית: nantli "אֵם" לעומת nonan "אִמִּי") ועוד.
רועי ורמוס

רועי ורמוס (נולד ב-1970) הוא מנכ"ל פסגות בית השקעות לשעבר.

על אודותיו

ורמוס הוא בוגר תואר ראשון בכלכלה, סוציולוגיה ואנתרופולוגיה מהאוניברסיטה העברית בירושלים ותואר שני במנהל עסקים מאוניברסיטת בר-אילן.
בין שנת 1996 לשנת 1998 שימש כמנהל השקעות באוורגרין ניהול השקעות. בשנת 1998 מונה כאנליסט ומנהל השקעות בפסגות מנהלי קרנות נאמנות, בשנת 2001 מונה למנהל המחלקה הכלכלית בפסגות מנהלי קרנות נאמנות. בשנת 2003 מונה למנכ"ל פסגות קרנות נאמנות ובסוף שנת 2006 למנכ"ל פסגות בית השקעות וליו"ר דירקטוריון פסגות קופות גמל. בין השנים 2006–2008 כיהן כיו"ר איגוד קרנות הנאמנות. בנוסף כיהן כיו"ר הוועדה הציבורית לעדכון דירוג ומדד מעלה, כיו"ר המועצה הציבורית של המכון הישראלי לממשל תאגידי וכיו"ר מפעלות חינוך וחברה. 
ורמוס נבחר בשנת 2008 לכלכליסט השנה. במהלך שנותיו, הוא נשא ונתן עם חברת אפריקה ישראל להשקעות לגיבוש ההסדר עם החברה. 
באוקטובר 2010 הודח מתפקידו כמנכ"ל פסגות. בינואר 2011 הודיעה פרקליטות המדינה על כוונתה להעמיד את ורמוס לדין על עבירות של תרמית בניירות ערך וקבלת דבר במירמה בנסיבות מחמירות, אך בסופו של דבר הגיעה הפרקליטות לפשרה לפיה לסיום הפרשה ישלם ורמוס כופר בסך כחצי מיליון ש"ח, בלא שיודה בעבירות המיוחסות לו.
היה נשוי  5 שנים ליעל אנדורן, לשעבר מנכ"לית משרד האוצר ומנהלת קרנות הפנסיה "עמיתים".
הקיבוץ באומן

היסטוריה

חסידיו של רבי נחמן מברסלב נהגו לנסוע אליו מדי שנה להיות עמו בראש השנה. בשנת 1810, בראש השנה האחרון לחייו, במעמד מאות מחסידיו הצהיר רבי נחמן מספר הצהרות בדבר חשיבות השהייה במחיצתו בראש השנה: "איש בל יעדר" ו"הרי ראש השנה הוא שליחותי כולה".
תלמידו רבי נתן מנמירוב פירש את דבריו שעל החסידים לשוב ולפקוד את קברו בראש השנה כשם שהיו במחיצתו בחייו, בשנת 1811 ארגן רבי נתן את העלייה לרגל הראשונה לציונו, אך רק כשישים חסידים בלבד נסעו לקיבוץ.
כעשר שנים לאחר ייסוד הקיבוץ, כבר לא הכיל בית הכנסת המקומי את משתתפיו והם נאלצו להתפלל במקומות מזדמנים, רבי נתן והחסידים החלו לפעול למען הקמת בית כנסת משלהם. בשנת 1834 נחנך בית הכנסת של חסידי ברסלב באומן (שנודע בשם ה"קלויז").
החל משנת 1917, בעקבות קשיים לחצות את הגבול החלו החסידים בפולין לקיים קיבוץ ראש השנה משלהם בלובלין, ואנשי ברסלב בירושלים הנהיגו קיבוץ משלהם. בשנת 1940 יזם רבי אברהם שטרנהרץ (נכדו של רבי נתן), קיבוץ שנתי במירון ליד קברו של רבי שמעון בר יוחאי, מחבר ספר הזוהר.
בשנות השבעים והשמונים של המאה העשרים הקיבוצים העיקריים נערכו במירון ובירושלים. קיבוצים נוספים נערכו בניו יורק ובמנצ'סטר.

הקיבוץ בתקופת "מסך הברזל"

דיכויה האלים של הפעילות הדתית היהודית ברוסיה אילץ את משתתפי הקיבוץ באומן לרדת למחתרת. ובכל זאת, גם לאחר מלחמת העולם השנייה, חסידי ברסלב המעטים שנותרו ברוסיה המשיכו לקיים מנין סודי בראש השנה באומן, חרף סכנת המאסר. במשך השנים נעשו ניסיונות מצד חסידי ברסלב מישראל ומארצות הברית לשהות בראש השנה באומן, אך השלטונות הסובייטיים לא אישרו לקיים סיורים באומן בראש השנה וכן סירבו להתיר לאורחים ללון באומן.
בשנת 1988 התירו השלטונות למאתים וחמישים איש לשהות בראש השנה באומן.
בשנת 1989 הגיעו יותר מאלף אנשים לקיבוץ. החסידים שכרו בניין של בית חרושת בסמוך לציון, והסבו את אולמות הייצור לבית-כנסת, חדר אוכל ולאולמות שינה.

הקיבוץ כיום

במשך השנים מספרם של הבאים לאומן עלה מדי שנה, ובשנת 2000 נכחו יותר מעשרת אלפים חסידים בקיבוץ באומן. בשנת 2010 בוטל הצורך באשרת כניסה לתיירים הבאים לאוקראינה, דבר זה גרם לקפיצה במספר האנשים שטסים מישראל לאומן מידי שנה.
החל משנת 2015 מגיעים לאומן מדי שנה כחמישים אלף איש.

מעמד התשליך

לאחר תפילת המנחה, צועדים המתפללים לגן סופיה לאמירת תשליך באגם שבגן .
צ'חאלתה (כפר)

היסטוריה

לפני שנכבשה באוגוסט 2008 על ידי הבדלנים האבחזים נשלט אזור עמק קודורי כולו על ידי הממשל הגאורגי כולל הכפר צ'חאלתה. לאחר משבר קודורי מיולי 2006 פוזרה מיליציית מונאדירה הגאורגית ששלטה באזור והנשיא הגאורגי, מיכאיל סאקשווילי, החליט לקרוא לאזור היחיד מאבחזיה שהיה באותה תקופה בשליטה הממשל הגאורגי, אבחזיה עילית. יתר שיטחי אבחזיה נכבשו על ידי הבדלנים האבחזים במהלך מלחמת אבחזיה, 1992-1993. בספטמבר 2006, הועבר הממשל הגולה של אבחזיה שישב בטביליסי לכפר צ'חאלתה. אולם מצב זה השתנה עם פלישת רוסיה לקודורי ולמערב גאורגיה, באוגוסט 2008, במהלך פלישת רוסיה לגאורגיה, כאשר אבחזיה עילית נכבשה על ידי צבא הממשלה הבדלנית של אבחזיה ובכך השלימה את שליטתה המלאה בכל חלקי אבחזיה.
ואלרי בוז'ינוב

קריירת מועדונים

בוז'ינוב נולד בעיירה הבולגריה גורנה אוריחוביסטה. בוז'ינוב עבר למלטה בגיל 12 עם אמו, פפה, שחקנית כדורסל בעברה ועם אביו החורג סשו אנג'לוב, ששיחק בעבור בולגריה בשנות התשעים.
בוז'ינוב תפס את עניינו של מנהל הספורט של הקבוצה לצ'ה, בזמן ששיחק בעבור קבוצה מקומית. הוא חתם בלצ'ה תמורת 30 מיליון לירות איטלקיות, שזה בסביבות ה15,000€.
בתור צעיר מבטיח, בוז'ינוב התיישב בלצ'ה והמשיך את לימודיו בזמן ששיחק בעבור קבוצות הנוער של לצ'ה. הופעת הבכורה שלו בליגה הראשונה באיטליה עם הקבוצה לצ'ה הייתה ב-2 בינואר 2002 בגיל העדין של 15 שנים 11 חודשים, ובכך נהפך לשחקן הזר הצעיר ביותר שהופיע בליגה הראשונה באיטליה. הגול הראשון שלו בסרייה א' הגיע רק שנתיים לאחר מכן, ב-6 בינואר 2004 בהפסד הביתי 2-1 לבולוניה, ושוב בכך הפך נהפך לשחקן הזר הצעיר ביותר שמבקיע. בוז'ינוב הראה חלק מהפוטנציאל שלו להיות שחקן אדיר תחת המאמן זדנק זמן, ועם הקבוצה הבקיע 16 שערים.
במהרה בוז'ינוב נקטף על ידי פיורנטינה בינואר 2005, בהעברה ששוויה 13€ מיליון. הוא היה רק בן 18 כשעבר לסגולים.
בינואר 2006, הופצו שמועות שבוז'ינוב יצטרף לקבוצת הפאר אינטר מילאנו בעסקת השאלה שתכלול גם מעברו של פרנצ'סקו טולדו בכיוון ההפוך. למרות זאת, הוא נשאר בפירנצה ונכלל מחדש בסגל פיורנטינה לאחר תקופה של ניכור. הוא התיידד עם לוקה טוני במשך עונת 2005-06, שהיה המבקיע המוביל בליגה באותה עונה.
ביולי 2006 הוא הועבר בהשאלה לקבוצה הגדולה יובנטוס בתמורה לאדריאן מוטו. בוז'ינוב אמר שהוא יהיה שמח להשאר עם יובנטוס ושאכן יש להם את הברירה הזו. מנהל הספורט של פיורנטינה הצהיר כי ברשות יובנטוס להלשים את החתמת החלוץ תמורת £4 מיליון "יש סעיף כתוב עם יובנטוס שמאפשר להם לשמור עליו על ידי תשלום של 4 מיליון פאונד".
ב-3 באוגוסט, בתקשורת דווח כי בוז'ינוב השלים את מעבר למנצ'סטר סיטי, לאחר שחתם על חוזה שאורכו 4 שנים בתמורה לתשלום שלא פורסם, שמעריכים שהוא 5.75£ מיליון. בוז'ינוב הושבת לחמישה חודשים אחרי שסבל מפציעה בברך במשחק נגד מנצ'סטר יונייטד באוגוסט. ביולי 2009 הושאל בוז'ינוב  לשנה אחת לפארמה ולאחר שנה, ביולי 2010 הושלמה העברתו למועדון האיטלקי. ביולי 2011 הועבר למועדון הפורטוגזי ספורטינג ליסבון בחוזה ל-5 שנים תמורת 2.6 מיליון אירו. בינואר 2012 הוכרז על ידי ספורטינג כ"אישיות בלתי רצויה" לאחר שמנע מבועט הפנדלים הקבוע של המועדון לבעוט בעיטת 11 בדקה ה-92, בעט אותה בעצמו והחטיא. כתוצאה מצעד זה הוא הושאל למועדון האיטלקי לצ'ה, בו החל את הקריירה הבינלאומית שלו. ב-31 באוגוסט 2012 הוא הושאל לשנה להלאס ורונה האיטלקית. ב-17 בינואר 2013 הושאל לקבוצה ויצ'נצה מהליגה השלישית באיטליה. בינואר 2014 הודיע כי חתם בקבוצה הבולגרית לבנסקי סופיה. 
ב-14 ביוני 2015 חתם לשנתיים בפרטיזן בלגרד הסרבית.

קריירה בינלאומית

בזמנו עם לצ'ה, בוז'ינוב שיחק ברמות הנוער השונות בעבור נבחרתו. במשחק הבכורה שלו בנבחרת הצעירה, עד גיל 21, הוא הבקיע שער מספרת מרשים נגד יוון.
הוא נקרא לשחק בנבחרת הבוגרת ביורו 2004, שנערך בחודש יוני. בוז'ינוב ערך את הופעת הבכורה שלו בנבחרת בטורניר ההוא נגד איטליה, משחק בו בולגריה הפסידה 2-1. במשחק נגד אירלנד שנערך באוגוסט, הוא הבקיע את שערו הראשון לנבחרת.
אסי בלדוט

קריירה

בלדוט החל את דרכו במחלקת הנוער של בני יהודה תל אביב, וערך את הופעת הבכורה שלו בקבוצה הבוגרת של המועדון במשחק מול מכבי חיפה בעונת 1998/1999, כאשר לאחר מכן החל להשתלב באופן קבוע בקבוצה. בעונה זו הוא שיחק גם במדי נבחרת הנוער של ישראל. בעונתו השלישית בקבוצה, עונת 2000/2001, ירד בלדוט עם בני יהודה לליגה הלאומית.
בלדוט ערך את הופעת הבכורה שלו בנבחרת הצעירה של ישראל במשחק ידידות מול יוון ב-17 בינואר 2001. הוא שיחק ארבע פעמים במדי נבחרת זו, אך מעולם לא זומן לנבחרת הבוגרת. 
היה חלק מרכזי בהצלחתה של בני יהודה בעונת 2001/02, ועלייתה בחזרה לליגת העל, כאשר היא סיימה במקום השני בליגה הלאומית. מאז עונה זו, הוא הפך לאחד מהשחקנים החשובים בקבוצה. בעונת 2005/2006 כבש בלדוט שישה שערים ובישל שמונה שערים נוספים, והיה השחקן המרכזי בעונה הטובה של בני יהודה, שמהלכה העפילה לגמר גביע המדינה שם הפסידה להפועל תל אביב, וסיימה במקום הרביעי בליגת העל. בעונת 2006/2007 החל בלדוט לכהן כקפטן בני יהודה, והפך לאחד השחקנים המזוהים ביותר עם המועדון.
בינואר 2011 החליט מאמן הקבוצה דרור קשטן שבלדוט אינו נמצא יותר בתוכניותיו, והוא עזב את בני יהודה לאחר יותר מ-12 שנים ששיחק במדי הקבוצה הבוגרת של המועדון, ועבר להפועל חיפה.
ב-30 ביוני 2011 חתם בלדוט בעולה החדשה לליגת העל, הפועל ראשון לציון. בלדוט כבש תשעה שערי ליגה בעונה זו, אך לא הצליח לסייע לקבוצה להינצל מירידה לליגה הלאומית.
בקיץ 2012 חתם בלדוט בקבוצת הפועל רמת השרון. ב-11 ביוני 2013 חתם לשנה בקבוצת הפועל רעננה.
ב-30 ביוני 2014 חזר בלדוט לקבוצת נעוריו, בני יהודה, לאחר שירדה לליגה הלאומית, וחתם על חוזה לעונה אחת במועדון. בעונה זו כבש שלושה שערי ליגה, והעפיל עם הקבוצה בחזרה לליגת העל.
ב-7 בספטמבר 2016 פרש בלדוט רשמית ממשחק פעיל וקיבל את תפקיד עוזר המאמן של אריק בנאדו בבני יהודה. כעבור יומיים, חזר בו בלדוט מהפרישה והודיע כי חתם לעונה בקבוצת הפועל כפר שלם מליגה א' במקביל ישמש כעוזר מאמן בני יהודה.
אליזבת בארט בראונינג

אליזבת בארט בראונינג (מולטון) (אנגלית: (Elizabeth Barrett Browning (Moulton‏; 6 במרץ 1806 - 29 ביוני 1861), אחת מהמשוררים הרומנטיים הבולטים באנגליה ובארצות הברית  של התקופה הוויקטוריאנית. 
המשוררת, שהצטיינה בכתיבה פורייה, ידועה הן בזכות המקום שתפסה בשירה האנגלית, והן בזכות קורות חייה, שבמרכזם עמדה מערכת היחסים הרומנטית בינה ובין מי שהפך מאוחר יותר להיות בעלה, המשורר רוברט בראונינג, שהיה צעיר ממנה בשש שנים. מערכת יחסים זו הצמיחה את מחזור הסונטות המעולה:  "סונטות מן הפורטוגזית".   
בארט-בראונינג זכתה להצלחה גדולה כבר בחייה, והשפעתה על המשוררים הידועים, אדגר אלן פו ואמילי דיקנסון, הייתה גדולה.

נושאים ביצירתה והתקבלותה

אליזבט בארט-בראונינג הייתה המשוררת המוערכת ביותר בארצות דוברות האנגלית של המאה ה-19. מקוריותה בשיריה והאומץ שבו דנה בנושאים שונים זכו להערצה. 
ביצירתה הראשונה (En Essay on Mind, with Other Poems) השתקפה התרשמותה העזה מהמשורר לורד ביירון והפוליטיקה היוונית. היא התנגדה התנגדות נמרצת לעבדות והביעה זאת בשיריה, כמו למשל:  The Runaway Slave at Pilgrim's Point. היא פרסמה מאמרים בכתבי העת, בהם היא מביעה את דעותיה. בסונטות מן הפורטוגזית היא כתבה שירי אהבה מקוריים ורומנטיים. ב"אורורה ליי" היא הביעה את דעתה על מעמד האישה. 
חלק מעבודתה של בארט בראונינג מכיל נושאים בעלי גוון דתי, ובמיוחד השירים המוקדמים. היא הייתה מעוניינת בדיונים תאולוגיים, למדה את השפה העברית וקראה בתנ"ך. 
אליזבת בארט בראונינג הייתה פופולרית מאוד בחייה. אדגר אלן פן הושפע משיריה והטמיע יסודות משיר אחד בפואמה הידועה שלו "העורב".  הוא כתב שההשראה הפואטית שלה היא מהגבוהות והחוש האמנותי שלה הוא טהור במהותו. הוא הקדיש לה את הפואמה. גם אמילי דיקינסון שאבה השראה מבארט בראונינג. היא העריצה אותה כמשוררת וכאישה בעלת עקרונות הומניים.  
במאה ה-20 הזניחו קמעה את שירתה, אך תנועות הנשים גילו מחדש את יצירתה, בה היא מגלמת נשים אוהבות ועובדות המגלות עצמאות מחשבתית.  
בשנת 1989 יצא בעברית תרגום חדש של האוסף הידוע ביותר של בארט-בראונינג: "סונטות מן הפורטוגזית". המתרגם: משה זינגר.  בשיריה באוסף זה נתנה אליזבת ביטוי לרגשות האינטימיים שלה ולתמורה שחלה בה בעקבות פגישתה והתכתבותה עם רוברט בראונינג.  הספר מכיל 44 סונטות, שכל אחת מהן מצטיינת במבע עדין ועומס של רגשות לצד הרהורים שונים.וכך הפכה מערכת יחסים זו לאחת מפרשיות האהבים הידועות ביותר של עולם השירה והספרות.
מורידין ולא מעלין

מקור הדין

מקור דין זה נזכר בתלמוד בבלי מסכת עבודה זרה: 
תני רבי אבהו קמיה דר' יוחנן העובדי כוכבים ורועי בהמה דקה לא מעלין ולא מורידין, אבל המינין והמסורות והמומרים היו מורידין ולא מעלין
בתוספות התקשו בטעם שהחמירו חז"ל אף על ה'רועי בהמות' על אף שכשרים להעיד על אשה שמת בעלה, ואילו בגזלנים - שפסולין מן התורה לכל עדות שבתורה, לא נאמר דין זה ש'מורידין ולא מעלין'. ותירצו שמאחר ואינם פסולים רק מדרבנן עשו חכמים חיזוק לדבריהם כדי שעל ידי זה ישובו בתשובה.

קראים

הרמב"ם פוסק בהלכות תשובה כי מי שאינו מאמין בתורה שבעל פה יש לו דין "כופר בתורה" ואין לו חלק לעולם הבא. בהלכות עבודה זרה כותב הרמב"ם כי מי שאינו מאמין בתורה שבעל פה, יש לו דין "מורידין ואין מעלין": 
אֲבָל מוֹסְרֵי יִשְׂרָאֵל, וְהַמִּינִים, וְהָאֲפֵיקוֹרוֹסִין—מִצְוָה לְאַבְּדָן בַּיָּד, וּלְהוֹרִידָן עַד בְּאֵר שַׁחַת: מִפְּנֵי שְׁהֶן מְצֵרִין לְיִשְׂרָאֵל, וּמְסִירִין אֶת הָעָם מֵאַחֲרֵי ה', כְּיֵשׁוּעַ הַנּוֹצְרִי וְתַלְמִידָיו, וְצַדּוּק וּבַיְתּוֹס וְתַלְמִידֵיהֶם--"שֵׁם רְשָׁעִים, יִרְקָב" (משלי י,ז)."
— משנה תורה לרמב"ם, ספר הלכות עבודה זרה, הלכות י, פרק ב'

צנזורה

לאחר חתימת התלמוד, קמו לו שונאים רבים שהוציאו את דיבתו רעה, במה שהחשיבו פסקאות בתלמוד להסתה ולשנאת הזר (הלא הוא: הגוי) או להפקרת רכושו או להצלת חייו. אותם מבקרים התרעמו בין היתר על סוגיה זו של "מורידין ואין מעלין", על פיה ניתן לגרום להריגת אנשים מסוימים, בין עוד דינים שונים כגון: "אתם קרויים אדם, ואין אומות העולם קרויין אדם", "עם הדומה לחמור", "גזל הנכרי מותר", ועוד.

אהבה כלפי כופרים

ביחס ל"פושעים ומורדי ישראל", עליהם נאמר בגמרא שיש לשונאם, מבואר בספר התניא (פרק לב) ששנאה זו אמורה להיות מופנית רק כלפי היסודות הרעים בנפשם שגרמו להם לחטוא, אך בהתייחס לנשמתם הקדושה יש לרחם עליהם, לאוהבם ולקרבם.